**ELŐTERJESZTÉS KÍSÉRŐ LAP**

**E-szám: 136/2017.**

**Tárgy: Nagykovácsi Nagyközség Önkormányzatának 2018. évi költségvetési koncepciója**

**Előterjesztő neve:** Kiszelné Mohos Katalin polgármester

**Előadó neve:** Perlaki Zoltán pénzügyi és adóügyi osztályvezető

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2017. december 6.**

**jegyző**

***Az előterjesztés kiküldhető – nem küldhető ki.***

**Nagykovácsi, 2017. december 6.**

 **polgármester**

**Tisztelt Képviselő-testület!**

**I.**

**Általános elvek**

A 2014. évi XXXIX. törvény az Egyes törvényeknek a költségvetési tervezéssel, valamint a pénzpiaci és a közüzemi szolgáltatások hatékonyabb nyújtásával összefüggő módosításáról 64. § (1) pontja megszüntette a helyi önkormányzatok költségvetési koncepció készítési kötelezettségét, így az államháztartásról szóló 2011. évi CXCV. törvény jelenleg érvényben lévő szabályozása költségvetési koncepció készítését nem írja elő.

A költségvetési koncepció azonban iránymutatást ad a költségvetési rendelet tartalmának meghatározásához, továbbá a képviselőknek és a bizottsági tagoknak alkalmat ad arra, hogy Nagykovácsi Nagyközség Önkormányzata 2018. évre vonatkozó feladatait, gazdálkodási kereteit nagyvonalakban megismerjék, véleményezzék.

A koncepció elkészítésének elsődleges célja, a 2018. évi költségvetés megalkotásához szükséges alapelvek, főbb célok, prioritások meghatározása, amely keretet szolgáltat a benyújtásra kerülő költségvetési javaslat előkészítéséhez.

Az Országgyűlés a Magyarország 2018. évi központi költségvetéséről szóló 2017. évi C. törvényt elfogadta. Ez a tervezési munkát nagyban elősegíti, mivel az önkormányzatok általános működtetésének és ágazati feladatainak támogatására igényelhető fajlagos támogatási összegek jóváhagyásra kerültek.

Az önkormányzatok központi finanszírozása 2018. évben is az önkormányzati feladatellátáshoz igazodó, feladatalapú támogatási rendszerben történik.

Gazdálkodásunk fő célja jövő évben is az intézményhálózat, a nagyközségi üzemeltetés működőképességének fenntartása, a település fejlődését szolgáló, a gazdasági programban előirányzott fejlesztések előkészítése, elindítása és megvalósítása.

A koncepciókészítés során a következő évre a meglévő szervezeti és az előző év bevételi és kiadási struktúrájával kalkuláltunk.

**II.**

**Bevételek**

1. Az **állami támogatásokat**, a működési célra átvett pénzeszközöket és egyéb bevételeket a költségvetési törvény, egyéb jogszabályok, szerződések és megállapodások figyelembe vételével kell tervezni. Az állami támogatások nagyságrendileg várható összege **~451 M Ft**, szerkezete az elmúlt évekhez hasonló:

- a működés (hivatal működése, közvilágítás, temető fenntartás, zöldfelület karbantartás, közutak fenntartása) általános támogatása (~144 M Ft);
- köznevelési feladatok (óvoda) támogatása (~207 M Ft)
- szociális, gyermekjóléti és gyermekétkeztetési feladatok támogatása (~90 M Ft)
- könyvtári és közművelődési feladatok támogatása: (~10 M Ft)

1. A **működési bevételeket** minden bevételtípusnál a várható tényleges bevételek szintjén kell tervezni. Az önkormányzat ingatlanainak bérbeadása illetve értékesítése a vagyonrendelet szabályai szerint történhet, a felelős vagyongazdálkodás szellemében. A bérbeadásból és az értékesítésből származó bevételeket a 2018. évi várható tényleges bevételek figyelembevételével kell tervezni. Az étkeztetés bevételeit a NATÜ, a bölcsőde, illetve az óvoda által biztosított adatok alapján kell tervezni. A működési bevételek várható összege **~80 M Ft**
2. A **közhatalmi bevételek** előirányzata a Magyar Államkincstár által biztosított „ÖNKADÓ” nevezetű szoftver programja szerint kiszámított összegben kerül tervezésre. A közhatalmi bevételek (adó- és igazgatási szolgáltatási díjak) várható előirányzata **~460 M Ft**-ra kalkulálható. (2017. évre ténylegesen ~490 M Ft közhatalmi bevétel teljesítése várható, amiből le kell vonni a Kecskeháti telkek elmaradt adója miatti 30 millió forint plusz bevételt.)
3. A Polgármesteri Hivatal, az Önkormányzat és az önkormányzati intézmények 2018. évi várható **pénzmaradványát** a költségvetési rendelet elfogadása során figyelembe veszi a Képviselő-testület. A várható december 31-i egyenleg még igen bizonytalan, A Rákóczi utca felújításának 50%-os előlegét, **75 M Ft**-ot már átutalták, tehát ez már biztosan tervezhető, mint pénzmaradvány.
4. **Működési célú támogatásként** a Nemzeti Egészségbiztosítási Alapkezelőtől (volt OEP) cca. **20 M Ft**-ot várunk, ami a védőnők és az iskolaegészségügyi szolgálat költségeinek fedezetéül szolgál.
5. **Fejlesztési célú támogatás**ként a Rákóczi u. felújítására benyújtott pályázatból **75 M Ft**-ot várunk. A már támogatott vis maior pályázatokból származó várható bevétel **66 M Ft.**
6. Fejlesztési hitel felvételét a 2018. évben nem tervezzük.
7. A 2018. évben folyószámlahitelt az előző évhez hasonlóan nem tervezünk felvenni.

***Fentiekből következik, hogy az Önkormányzat 2018-ban előreláthatólag 1.227 M Ft-ból tud gazdálkodni, ami nagyságrendileg a 2017-es évhez hasonló költségvetés tervezését teszi lehetővé.***

**III.**

**Kiadások**

Az intézmények közül a Polgármesteri Hivatal, a Kispatak Óvoda, a Lenvirág Bölcsőde és Védőnői Szolgálat és az Öregiskola Közösségi Ház és Könyvtár oly módon tervezhet, hogy az állami támogatáson felüli **önkormányzati finanszírozás nem haladhatja meg a 2017. évi összeget.**

A Nagykovácsi Településüzemeltetési Intézmény a 2018. évi üzemeltetési feladatainak áttekintése után, azoknak takarékos, de hatékony ellátására törekedve köteles megtervezni a 2018. évi kiadásait.

1. **Személyi juttatások és létszám:**
	1. A Polgármesteri Hivatalnál és az Önkormányzat valamennyi intézményénél törekedni kell a takarékos gazdálkodásra, különösen nagy gondot kell fordítani a legnagyobb összeget kitevő személyi jellegű kiadások jogszabályi előírásoknak megfelelő tervezésére.
	2. Az intézményekben a személyi juttatások tervezése során figyelembe kell venni a nemzeti köznevelésről szóló 2011. évi CXC. törvényben, a közszolgálati tisztviselőkről szóló 2011. évi CXCIX. törvényben, a közalkalmazottak jogállásáról szóló 1992. évi XXXIII. törvényben, a munka törvénykönyvéről szóló 2012. évi I. törvényben megfogalmazottakat, továbbá alkalmazni kell a kötelező legkisebb munkabér (minimálbér) és a garantált bérminimum megállapításáról szóló 430/2016. (XII. 15.) Korm. rendelet előírásait.
	3. 2018-ban a köztisztviselői illetményalap Nagykovácsi Nagyközség Önkormányzat Képviselő-testületének 131/2016. (XII. 15.) számú határozatának megfelelően 46.400,-Ft összegben kerül meghatározásra. A személyi kiadási előirányzat tervezése során a 2018. évi kötelező átsorolás miatti évközi módosításokat számításba kell venni.
	4. A Képviselő-testület a köztisztviselők részére a törvény szerint kötelező cafetéria-juttatást (bruttó 200.000 Ft, amely tartalmazza a járulékokat is) biztosítja a közszolgálati tisztviselőkről szóló törvényben foglaltak alapján.
	5. A Képviselő-testület az általa fenntartott intézmények közalkalmazottai és munkavállalói részére is személyenként **a 2017. évi összeg erejéig** cafetéria-juttatást biztosít. A juttatás módját az intézmény vezetője a költségvetési rendelet függvényében belső szabályzatban rögzíti.
	6. A személyi jellegű juttatási előirányzatok járulékterheit, mint kiemelt előirányzatot, a 2018. évi törvényi előírások szerint kell megállapítani.
2. **Dologi kiadások:**
	1. A dologi kiadásokat a 2017. évi eredeti előirányzatból és a 2017. évi döntésekből kiindulva kell megtervezni, figyelembe véve az újonnan jelentkező, illetve az estelegesen megszűnő kiadásokat.
	2. A 2018. évi „egyéb dologi kiadások” előirányzata (készlet-, irodaszer-, szakmai anyagbeszerzés, postaköltség, telefon, internet, számítástechnikai költség, karbantartási, kisjavítási kiadások, szolgáltatási szerződések stb.) valamennyi intézménynél a 2017. évi tényleges működési kiadások alapján kerüljön tervezésre.
	3. Az Öregiskola és Közösségi Ház költségvetésében részletezve kell szerepeltetni a kulturális programok (koncertek, színházi előadások stb.) kiadásait és bevételeit.
3. **Szociálpolitikai és egyéb juttatás:**

A rendszeres és eseti pénzbeli juttatások (segélyek) a 2018. évi állami támogatás függvényében kerülhetnek tervezésre.

1. **Társadalmi szervezetek támogatása:**

Az önkormányzat 2018. évben is fontos feladatának tartja a helyi civil szervezetek támogatását, ezért a pénzeszköz-átadás a társadalmi szervezetek részére a 2017. évi értékben kerüljön tervezésre.

1. **Felhalmozási kiadások:**
	1. A felhalmozási kiadásoknál elsődlegesen Nagykovácsi Nagyközség Önkormányzata Gazdasági programjának 4. pontjában szereplő fejlesztési célokra kell fedezetet biztosítani.
	2. Lehetőség szerint biztosítani kell a fedezetet a gazdasági program célkitűzéseinek megvalósításához szükséges tervek elkészítésére.
	3. 2018-ban kiemelt program a Rákóczi utca pályázatból történő felújítása.
2. **Tartalékok:**
	1. A költségvetési rendeletben elkülönítetten szerepel az évközi többletigények, valamint az elmaradt bevételek pótlására szolgáló általános tartalék és céltartalék.
	2. Az általános tartalék mértéke lehetőleg érje el a bevételek 0,5%-át.
	3. 2018. évben is fontos célkitűzés a pályázati kiírások figyelemmel kísérése és a lehetőségek aktív kihasználása. Ennek érdekében a pályázati önrészek fedezetéül tartalékot kell létrehoznunk a 2018. évi költségvetésben is.

**IV. Határidők**

2018. január 4-ig:

Tervezési felhívás kiküldése az intézmények részére.

2018. január 10-ig:

A feladatmélységig részletezett intézményi költségvetési terveknek, valamint a 2018. évre vonatkozó karbantartási, felújítási jegyzéknek (amely sürgősség szerint rangsorolja a feladatokat) Pénzügyi és Adóügyi Osztály részére történő átadása.

2018. január 16.

Ávr 27. §. szerint a jegyző a költségvetési rendelettervezetet a költségvetési szervek vezetőivel egyezteti, annak eredményét írásban rögzíti.

2018. január 17-től:

A költségvetési rendelettervezet, annak mellékletei és a költségvetés előterjesztésének elkészítése.

**2018. február 15-ig:**

Az Áht. 24. § (3) bekezdés szerint a jegyző által előkészített költségvetési rendelet-tervezetet a polgármester benyújtja a képviselő-testületnek.

Nagykovácsi, 2017. december 6.

 Kiszelné Mohos Katalin

 polgármester

**HATÁROZATI JAVASLAT**

**Tárgy: Nagykovácsi Nagyközség Önkormányzatának 2018. évi költségvetési koncepciója**

Nagykovácsi Nagyközség Önkormányzat Képviselő-testülete a 2018. évi költségvetés tervezési munkájának alapjául elfogadja az előterjesztés szerinti 2018. évi költségvetési koncepciót.

**Határidő**: 2018. február 15.

**Felelős**: Polgármester

**Végrehajtásért felelős**: Adó- és Pénzügyi Osztályvezető